KIRJALLINEN KYSYMYS E-3136/01 esittäjä(t): Mark Watts (PSE) komissiolle. Vientituen maksaminen elävälle karjalle.



Virallinen lehti nro 134 E , 06/06/2002 s. 0204 - 0205



KIRJALLINEN KYSYMYS E-3136/01 esittäjä(t): Mark Watts (PSE) komissiolle (14. marraskuuta 2001) Aihe: Vientituen maksaminen elävälle karjalle Parlamentti äänesti 25. lokakuuta 2001 sen puolesta, että vuoden 2002 talousarviosta poistettaisiin vientitukien maksu elävälle teuras- ja jalostuskarjalle, joka viedään Euroopan unionista kolmansiin maihin. Viime vuonna EU:n veronmaksajat tukivat vientiä 58 miljoonalla eurolla, ja eläimiä vietiin yli 300 000. Lisäksi Saksan hallitus pyysi, että 23. lokakuuta pidettävässä maatalousministerien kokouksessa keskusteltaisiin vientituen lopettamisesta vietäessä elävää karjaa EU:sta kolmansiin maihin teuraaksi. Viime vuonna Saksa vei kolmansiin maihin teuraaksi 76 204 nautaa eli enemmän kuin mikään muu jäsenvaltio. Keskustelu siirrettiin neuvoston myöhemmin pidettävään kokoukseen. Kun otetaan huomioon komission jäsen David Byrnen 6. huhtikuuta 2001 esittämä toteamus, jonka mukaan hänen mielestään EU:n on tulevaisuudessa rajoitettava eläinten pitkän matkan kuljetukset todella välttämättömiin kuljetuksiin, onko komissio yhä sitä mieltä, että vientitukea voidaan jatkossakin maksaa elävän karjan viennille EU:sta kolmansiin maihin? Franz Fischlerin komission puolesta antama vastaus (7. tammikuuta 2002) Parlamentti hyväksyi vuoden 2002 alustavan talousarvioesityksen ensimmäisessä käsittelyssä 58 miljoonan euron vähennyksen naudanliha-alalla maksettavia vientitukia koskevan budjettikohdan määrärahoihin. Tämä summa vastaa kaikesta nautakarjasta (jalostus- ja teuraskarja) maksettavien vientitukien määrää. Neuvosto käsitteli teuraaksi vietävien nautojen vientitukia 20. marraskuuta 2001. Eläinten olojen parantamiseksi kuljetuksen aikana komissio aikoo esittää neuvostolle eläinten suojelemisesta kuljetuksen aikana ja direktiivien 91/425/ETY ja 91/496/ETY muuttamisesta 19 päivänä marraskuuta 1991 annetun neuvoston direktiivin 91/628/ETY(1) muuttamista koskevan ehdotuksen. Eläinten terveyttä ja hyvinvointia käsittelevän tiedekomitean lausunnon on määrä valmistua vuoden 2002 alussa, minkä vuoksi saatetaan harkita kuljetusaikojen ja lastausmäärien uudelleentarkastelua. Komissio yhtyy 19. kesäkuuta 2001 annetussa neuvoston päätöslauselmassa(2) esitettyyn neuvoston näkemykseen. Eläinten hyvinvointia ei voida käsitellä erillisenä kysymyksenä, vaan sitä on tarkasteltava osana alaa koskevia yleisiä suuntaviivoja. Parlamentti on pyytänyt komissiota nimenomaisesti poistamaan teuraseläinten vientituet niin pian kuin mahdollista. Se esitti tämän pyynnön 14. marraskuuta 2001 pidetyssä istunnossaan antaessaan päätöslauselman, jossa se hyväksyy maatalouden ja maaseudun kehittämisen valiokunnan sekä ympäristöasioiden, kansanterveyden ja kuluttajapolitiikan valiokunnan esittämän mietinnön. Tämä seikka osoittaa, että parlamentin mielestä ei ole asianmukaista käsitellä näitä asiakirjoja erikseen ottamatta huomioon muita karjankasvatukseen liittyviä näkökohtia. Aiempien kokemusten perusteella ei ole myöskään realistista olettaa, että sellaiset maat, jotka ovat perinteisesti teuraseläinten tuojia, ryhtyisivät tuomaan lihaa, mikäli kyseinen vientituki poistetaan. Kansainvälisten markkinoiden tarjonnan vuoksi on oletettava, että kyseiset maat suuntautuvat muihin tällaisen karjan vientiä harjoittaviin maihin, mikäli vientituki poistetaan. Komission mielestä on ensisijaisen tärkeää, että voimassa olevia aihetta koskevia säännöksiä noudatetaan tarkasti. Samasta syystä on myös tarpeen, että tiettyjä valvontaedellytyksiä parannetaan eläinten kuljetusolojen parantamiseksi ja että rikkomistapauksissa määrättäviä seuraamuksia tiukennetaan. Tältä osin on esitetty aloitteita, joita käsitellään parhaillaan. (1) EYVL L 340, 11.12.1991. (2) EYVL C 273, 28.9.2001.